Document ID: 32010D0785

РЕШЕНИЕ НА КОМИСИЯТА
от 17 декември 2010 година
за признаване по принцип на пълнотата на досието, представено за подробна проверка с оглед на възможното включване на пириофенон в приложение I към Директива 91/414/ЕИО на Съвета
(нотифицирано под номер C(2010) 9076)
(текст от значение за ЕИП)
(2010/785/ЕС)
ЕВРОПЕЙСКАТА КОМИСИЯ,
като взе предвид Договора за функционирането на Европейския съюз,
като взе предвид Директива 91/414/ЕИО на Съвета от 15 юли 1991 г. относно пускането на пазара на продукти за растителна защита (1), и по-специално член 6, параграф 3 от нея,
като има предвид, че:
(1)
В Директива 91/414/ЕИО се предвижда изготвянето на списък на Европейския съюз на активни вещества, разрешени за включване в състава на продукти за растителна защита.
(2)
На 31 март 2010 г. ISK Biosciences Europe SA представи на органите на Обединеното кралство документация относно активното вещество пириофенон със заявление за включването му в приложение I към Директива 91/414/ЕИО.
(3)
Властите на Обединеното кралство информираха Комисията, че след предварително разглеждане на документацията относно въпросното активно вещество изглежда, че тя отговаря на изискванията за данни и информация, посочени в приложение II към Директива 91/414/ЕИО. Изглежда също така, че представената документация удовлетворява изискванията за данните и информацията, установени в приложение III към Директива 91/414/ЕИО по отношение на един продукт за растителна защита, съдържащ въпросното активно вещество. В съответствие с член 6, параграф 2 от Директива 91/414/ЕИО впоследствие документацията беше препратена от заявителя до Комисията и до другите държави-членки и беше предоставена на Постоянния комитет по хранителната верига и здравето на животните.
(4)
С настоящото решение следва официално да се потвърди на равнище Европейски съюз, че документацията принципно удовлетворява изискванията за данните и информацията, установени в приложение II, и - поне за един продукт за растителна защита, съдържащ разглежданото активно вещество - изискванията, установени в приложение III към Директива 91/414/ЕИО.
(5)
Мерките, предвидени в настоящото решение, са в съответствие със становището на Постоянния комитет по хранителната верига и здравето на животните,
ПРИЕ НАСТОЯЩОТО РЕШЕНИЕ:
Член 1
Документацията относно активното вещество, определено в приложението към настоящото решение, която беше представена на Комисията и на държавите-членки с цел включването на посоченото вещество в приложение I към Директива 91/414/ЕИО, принципно отговаря на изискванията за данните и информацията, посочени в приложение II към посочената директива.
Документацията удовлетворява също така изискванията по отношение на данните и информацията, предвидени в приложение III към Директива 91/414/ЕИО, относно продукт за растителна защита, съдържащ активното вещество, с оглед предложената му употреба.
Член 2
Държавата-членка, определена за докладчик, разглежда подробно посочената в член 1 документация и съобщава на Комисията заключенията от своето разглеждане, заедно с препоръките по отношение на включването или не в приложение I към Директива 91/414/ЕИО на активното вещество, посочено в член 1, както и каквито и да е условия за посоченото включване, във възможно най-кратки срокове, но не по-късно от 31 декември 2011 г.
Член 3
Адресати на настоящото решение са държавите-членки.
Съставено в Брюксел на 17 декември 2010 година.

Labels: 10
7
3
6
12